題龍日寺西龕石壁
作者：嚴武
朝代：唐

paragraphs: 聖澤久潤物，皇明常獨幽。
恩從祥風翱，德與和氣遊。
報國建香剎，開蠻臨僻州。
天長面綠水，地迥起朱樓。
尋異遍衆壑，坐禪逢一丘。
永懷根本妙，誓以身心修。
奇色艷草滿，珍名嘉樹稠。
遠江崩濤喧，復澗微雨休。
嘹唳猿響谷，參差峯入流。
碧煙曳篁徑，白日懸沙洲。
泛海謝安石，吟詩王子猷。
揚雄愛清靜，山簡多優游。
性分固有適，蓍龜何足求？
神閒孤臺月，目送千里舟。
攜手逸羣品，浩歌邈悠悠。
山情慕禽尚，詩格驚曹劉。
旌能舉滯時，選異拔奇儔。
鼎食當自致，巖棲難久留。
嗟余參符守，漢主遠分憂。
往往行春到，聞鐘散客愁。
（《蜀中名勝記》二五《保寧府·巴州》）。